El trasplantament de ronyó consisteix a implantar un ronyó procedent d'un donant cadàver o d'un donant viu a una persona que té insuficiència renal crònica amb la finalitat de reemplaçar la funció dels ronyons malalts.
El trasplantament de ronyó està indicat en pacients que pateixen insuficiència renal crònica i que estan fent diàlisi (hemodiàlisi o diàlisi peritoneal).
També es pot fer en situació de prediàlisi quan la insuficiència renal crònica està molt avançada i es preveu que es necessitarà diàlisi en poc temps.
El trasplantament de ronyó només es pot dur a terme en pacients amb un bon estat general i que no tinguin contraindicacions mèdiques o quirúrgiques.
No tots els pacients que estan fent diàlisi es poden trasplantar i això és per diferents causes: edat avançada, presència d'altres malalties importants, tumors, infeccions, malalties psiquiàtriques greus, situacions en què sigui previsible que el pacient no complirà adequadament el tractament, drogoaddicció, alcoholisme.
L'equip mèdic de nefrologia i urologia estudia cada cas en detall.
On es col·loca el ronyó trasplantat?
En la majoria dels casos, el ronyó trasplantat s'implanta a l'abdomen, a la zona de la fosa ilíaca (per sobre de l'engonal).
Es prefereix fer-ho així perquè és una cirurgia menys complicada i no cal que s'extirpin els ronyons malalts.
Amb aquest tipus de cirurgia és normal que el pacient pugui tocar-se el ronyó quan es palpa la zona ilíaca.
En alguns casos, quan no és possible fer la tècnica anterior (per exemple, una calcificació important de les artèries), el ronyó s'implanta al lloc habitual on hi ha els ronyons.
El ronyó pot venir d'un donant mort (donant cadàver) o d'un donant viu.
Donant viu: la donació del ronyó la realitza un familiar o una persona molt propera que dóna voluntàriament el ronyó.
També és possible fer el donant viu encreuat entre diferents parelles.
El trasplantament renal de donant viu permet que el pacient es pugui trasplantar aviat i no hagi d'estar en llista d'espera i a més té molt bons resultats.
Actualment, el trasplantament de donant viu és la millor opció sempre que sigui possible.
Donant cadàver: el ronyó ve d'un donant que està en situació de mort cerebral o per una aturada cardiorespiratòria no recuperada.
Se sol·licita l'autorització als familiars de la persona morta per poder fer l'extracció dels òrgans.
Per rebre el ronyó, cal estar en llista d'espera de trasplantament de ronyó.
El donant viu ha de ser una persona major d'edat que dóna el seu ronyó de manera totalment voluntària.
En la majoria dels casos és un familiar (pares, germans, parella o cònjuge, altres familiars) o una persona amb un vincle emocional molt intens.
La legislació també permet el donant viu no relacionat, tot i que és molt poc freqüent.
El donant ha de tenir un bon estat de salut.
Normalment ha d'haver-hi una compatibilitat de grup sanguini i immunològica.
En cas d'incompatibilitat de grup sanguini es pot fer un trasplantament amb unes tècniques especials (trasplantament AB0 incompatible) o el trasplantament de viu encreuat (intercanvi de parelles).
El donant és avaluat de manera ambulatòria per un equip mèdic multidisciplinari que ha de vetllar en tot moment per la seva seguretat i ha de seguir totes les normatives legals.
Com s'extreu el ronyó d'un donant viu?
En els darrers anys la donació de viu s'ha fet més freqüent gràcies a una tècnica anomenada nefrectomia laparoscòpica.
És l'extracció del ronyó per una tècnica quirúrgica menys invasiva.
En aquesta tècnica s'introdueixen uns tubs o trocars dins l'abdomen per on es posa una càmera de televisió i un material quirúrgic especialment dissenyat.
L'operació es fa a través d'una pantalla de televisió i s'eviten les grans incisions que es feien abans per obrir l'abdomen i extreure el ronyó.
Els avantatges d'aquesta tècnica són: una cicatriu mínima, la recuperació del donant és molt més ràpida, hi ha menys dolor postoperatori i el temps d'hospitalització és més curt.
Què és la llista d'espera de trasplantament de ronyó?
És un registre de pacients que fan diàlisi i que estan pendents de rebre un ronyó d'un donant cadàver.
Permet facilitar la selecció del millor receptor possible d'un ronyó d'un donant cadàver.
Actualment el nombre de donants cadàver és insuficient per al nombre de pacients que estan en llista d'espera, de manera que el temps que es triga per ser trasplantat cada cop és més llarg.
La donació de viu permet no haver d'estar en llista d'espera.
Cada pacient només pot estar en una única llista d'espera d'un hospital públic.
La llista d'espera es controla de manera rigorosa i s'actualitza d'acord amb la informació clínica i immunològica del pacient.
És freqüent el trasplantament renal de donant viu?
Actualment, el trasplantament renal de donant viu és una opció cada vegada més utilitzada a Europa i al nostre país.
La donació és un acte lliure, voluntari i gratuït.
És un procés totalment transparent i està regulat per la llei.
El trasplantament de ronyó només està autoritzat en hospitals públics.
La compra d'un ronyó està prohibida i a més és impossible que es pugui fer al nostre país.